FOTO Starul care a plecat supărat de la FCSB trăiește acum pe picior mare: face poze cu Mbappe și joacă alături de Figo
În toamna lui 2015, FCSB își asigura semnătura lui Houssine Kharja, fotbalist cu un CV impresionant. Pe atunci în vârstă de 32 de ani, marocanul jucase pentru Sporting Lisabona, Roma, Inter sau Fiorentina și avea 78 de selecții la naționala țării sale.
Venit liber de contract din Franța, de la Sochaux, Kharja a acceptat un salariu de 10.000 de euro pe lună de la Gigi Becali. Mijlocașul nord-african își dorea să fie în formă pentru a fi convocat în continuare la echipa națională a Marocului, iar mercato-ul din Europa se încheiase.
Houssine Kharja, supărat pe FCSB: "Nu-mi plac oamenii care vorbesc pe la spate!"
Houssine Kharja a semnat un contract valabil pentru un an și a devenit rapid titular în echipa pregătită de Mirel Rădoi. Marocanul a reușit două pase decisive în primele sale cinci meciuri la FCSB, însă apoi s-a accidentat, în luna noiembrie. Diagnosticul a fost de ruptură de ligamente, iar medicii au anunțat că va reveni pe teren abia după jumătate de an!
Totuși, Kharja s-a întors după doar patru luni pe gazon, în februarie 2016, când a jucat 13 minute pentru FCSB în eșecul cu FC Voluntari (1-3). După acel meci, fotbalistul marocan a dispărut din echipa FCSB-ului, preluată între timp de Laurențiu Reghecampf. Până la finalul sezonului a mai avut apariții sporadice, iar în mai 2016 și-a reziliat contractul.
La plecare, marocanul s-a arătat dezamăgit de Mihai Stoica și Laurențiu Reghecampf. "Sunt supărat pentru că Meme Stoica a zis în presă că mi-am luat banii și apoi nu am mai avut motivație să joc. Nu-mi plac oamenii care vorbesc așa, pe la spate. Nu e corect să vorbești așa cu presa. Cu antrenorul nou nu am avut o relație bună încă din prima zi. Nu știu care era problema lui", spunea fotbalistul, pentru Dolce Sport.
- 11 meciuri, cu două pase de gol, a bifat Houssine Kharja în România
Houssine Kharja, lângă Mbappe! Marocanul se învârte prin lumea bună a fotbalului
După aventura de la FCSB, Houssine Kharja a agățat ghetele în cui. Marocanul a rămas însă în lumea fotbalului și după retragere. Fostul mijlocaș este angajat la FIFA și la Federația de Fotbal din Maroc (FRMF). Kharja participă la evenimentele FIFA Legends, meciuri demonstrative în care foști mari jucători promovează acțiuni caritabile.
Kharja a fost surprins, la sfârșitul săptămânii trecute, în tribunele stadionului Louis II, la meciul dintre AS Monaco și PSG (0-0). Marocanul se afla chiar lângă Kylian Mbappe și mama acestuia, Fayza. Starul francez a fost schimbat la pauză de Luis Enrique.
Houssine Kharja va juca, pe 7 martie, un meci în Georgia, alături de legendele lui Inter. Din echipa celor din Milano vor mai face parte nume precum Julio Cesar, Maicon, Sneijder, Figo sau Cambiasso.
- 13 goluri pentru Maroc a marcat Kharja în cariera lui.
- 4,3 milioane de euro a fost cea mai mare cotă de piață a marocanului, potrivit Transfermarkt.
Urmăriți SPORT.RO și pe Google News